

**ΚΥΠΡΙΑΚΗ ΔΗΜΟΚΡΑΤΙΑ**

**ΓΕΝΙΚΗ ΔΙΕΥΘΥΝΣΗ**

**ΕΥΡΩΠΑΪΚΩΝ ΠΡΟΓΡΑΜΜΑΤΩΝ, ΣΥΝΤΟΝΙΣΜΟΥ ΚΑΙ ΑΝΑΠΤΥΞΗΣ**

**ΔΙΑΔΙΚΑΣΙΕΣ ΣΥΝΑΨΗΣ ΔΗΜΟΣΙΩΝ ΣΥΜΒΑΣΕΩΝ ΓΙΑ ΤΟΥΣ ΙΔΙΩΤΙΚΟΥΣ ΦΟΡΕΙΣ ΠΟΥ ΥΛΟΠΟΙΟΥΝ ΕΡΓΑ ΣΤΑ ΠΛΑΙΣΙΑ ΤΟΥ ΠΡΟΓΡΑΜΜΑΤΟΣ**

**INTERREG MED 2014-2020**

**Α.** Σύμφωνα με τις οδηγίες του Προγράμματος Interreg MED οι ιδιωτικοί φορείς παρόλο που δεν αποτελούν αναθέτουσες αρχές κατά την έννοια του περί σύναψης δημοσίων συμβάσεων, Νόμου Ν.73(Ι)/2016 , εντούτοις θα πρέπει να εφαρμόζουν διαδικασία σύναψης σύμβασης, με τέτοιο τρόπο, ώστε να διασφαλίζονται και να τηρούνται οι γενικές/βασικές αρχές της διαφάνειας, ίσης μεταχείρισης και μη διάκρισης των οικονομικών φορέων, της αναλογικότητας, καθώς επίσης και της προστασίας του ανταγωνισμού. Εννοείται ότι σε περίπτωση που οι Εσωτερικοί Κανονισμοί του Οργανισμού του Δικαιούχου περιέχουν αυστηρότερες πρόνοιες, θα πρέπει να ακολουθούνται οι αυστηρότερες πρόνοιες.

Πιο συγκεκριμένα και για σκοπούς διασφάλισης των πιο πάνω βασικών αρχών έχουν καθοριστεί σε συνεργασία με την Αρμόδια Αρχή Δημοσίων Συμβάσεων , οι διαδικασίες που θα πρέπει να ακολουθούν οι ιδιωτικοί φορείς ανάλογα με τη αξία και τύπο της σύμβασης.

**1. Για συμβάσεις στα όρια της Συνοπτικής Διαδικασίας** :

|  |  |  |  |
| --- | --- | --- | --- |
|  | **ΕΚΤΙΜΩΜΕΝΗ ΑΞΙΑ ΣΥΜΒΑΣΗΣ (Ευρώ χωρίς ΦΠΑ)** | **ΔΙΑΔΙΚΑΣΙΑ** | **ΠΑΡΑΤΗΡΗΣΕΙΣ** |
| α | Μέχρι 2.000 για προμήθειες και έργα/ Μέχρι 5.000 για Υπηρεσίες | **Απευθείας Ανάθεση** |  |
| β | 2.001 μέχρι 15.000 για προμήθειες και έργα / 5.001 μέχρι 25.000 για Υπηρεσίες | **- 2.001-5.000 ευρώ γραπτές ή προφορικές προσφορές από περιορισμένο αριθμό οικονομικών φορέων (ελάχιστος αριθμός 2)**  **-άνω των 5.000 ευρώ γραπτές προσφορές από περιορισμένο αριθμό οικονομικών φορέων (ελάχιστος αριθμός 2)**  **Σημειώνεται ότι με βάση τις οδηγίες του Προγράμματος πριν την 1/8/2018 για προσφορές άνω των 5.000€ θα έπρεπε να ζητούνται γραπτές προσφορές από τουλάχιστον 3 οικονομικούς φορείς.** | Για προσφορές από **5.001 ευρώ,** το **Πρόγραμμα συστήνει** όπως ζητούνται γραπτές προσφορές από τουλάχιστον **3 οικονομικούς φορείς. Η σύσταση ισχύει από 1/8/2018.** |
| γ | 15.001 μέχρι 50.000 για προμήθειες και έργα/  25.001 μέχρι 80.000 για Υπηρεσίες | **-κατάρτιση εγγράφων**  **-αποστολή προσφορών σε τουλάχιστον 4 αιτιολογημένα επιλεγμένους οικονομικούς φορείς, αφού διενεργηθούν προκαταρτικές διαβουλεύσεις για εκδήλωση ενδιαφέροντος.**  **-προθεσμία 7 ημερών από αποστολή εγγράφων για υποβολή προσφορών**  **-Υποβολή προσφορών σε κλειστό φάκελο**  **- Σύσταση (τουλάχιστον) τριμελούς Επιτροπής Αξιολόγησης** |  |

**Η πιο πάνω συνοπτική διαδικασία επιλέγεται μόνο όταν η εκτιμώμενη αξία εμπίπτει στα προκαθορισμένα όρια. Νοείται ότι μπορούν να εφαρμοστούν και άλλες διαδικασίες για τα εν λόγω όρια π.χ. ανοικτή διαδικασία.**

Δεν επιτρέπεται η κατάτμηση των συμβάσεων με σκοπό την ευνοϊκή εφαρμογή των πιο πάνω συνοπτικών διαδικασιών. Σημειώνεται ότι κατάτμηση θεωρείται σύμφωνα με την Νομοθεσία η διενέργεια επιμέρους διαγωνισμών/συμβάσεων για την κάλυψη της ίδιας ανάγκης.

**2. Για συμβάσεις που ξεπερνούν τα όρια της συνοπτικής διαδικασίας μέχρι τα όρια της ΕΕ όπως αναθεωρούνται και κοινοποιούνται με εγκύκλιο[[1]](#footnote-1) του Γενικού Λογιστηρίου της Κυπριακής Δημοκρατίας**

|  |  |  |
| --- | --- | --- |
| **ΕΚΤΙΜΩΜΕΝΗ ΑΞΙΑ ΣΥΜΒΑΣΗΣ (Ευρώ χωρίς ΦΠΑ)** | **ΔΙΑΔΙΚΑΣΙΑ** | **ΠΑΡΑΤΗΡΗΣΕΙΣ** |
| 50.001 για προμήθειες και έργα μέχρι τα όρια ΕΕ / 80.001 για υπηρεσίες μέχρι τα όρια ΕΕ | **-Δημοσίευση ανοιχτού διαγωνισμού σε εγχώριο τύπο (τουλάχιστο μία εφημερίδα) για υποβολή προσφοράς από ενδιαφερόμενους**  **-Κατάρτιση εγγράφων που να καθορίζουν το αντικείμενο της σύμβασης, τις προδιαγραφές, τους όρους εντολής καθώς και το κριτήριο ανάθεσης π.χ. τιμή, κόστος, βέλτιστη σχέση τιμής ποιότητας κ.α. Επίσης να περιλαμβάνουν οδηγίες υποβολής προς τους ενδιαφερόμενους**  **-προθεσμία υποβολής τουλάχιστο 14 ημέρες από την ημέρα δημοσίευσης**    **-υποβολή προσφορών σε κλειστό φάκελο**  **- Σύσταση (τουλάχιστον) τριμελούς Επιτροπής Αξιολόγησης**  **-Ανακοίνωση των αποτελεσμάτων διαγωνισμού** |  |

**3. .Για Συμβάσεις που ξεπερνούν τα όρια της ΕΕ**

Για Συμβάσεις οι οποίες ξεπερνούν τα κατώτατα όρια της ΕΕ σύμφωνα με την Νομοθεσία:

1. Δημοσίευση προκήρυξης διαγωνισμού σε εθνικό και Ευρωπαϊκό Επίπεδο
2. Κατάρτιση εγγράφων που να καθορίζουν το αντικείμενο της σύμβασης, τις προδιαγραφές, τους όρους εντολής καθώς και το κριτήριο ανάθεσης π.χ. τιμή, κόστος, βέλτιστη σχέση τιμής ποιότητας κ.α. Επίσης να περιλαμβάνουν οδηγίες υποβολής προς τους ενδιαφερόμενους
3. Αξιολόγηση των προσφορών που έχουν ληφθεί από τριμελή Επιτροπή Αξιολόγησης
4. Ανακοίνωση αποτελεσμάτων διαγωνισμού

**Β. Κριτήρια ανάθεσης**

Μπορούν να εφαρμόζονται διαφορετικά κριτήρια κατά την αξιολόγηση των προσφορών, π.χ. να επιλέγουν βάσει της χαμηλότερης προσφερόμενης τιμής ή βάσει άλλων κριτηρίων (κόστος, βέλτιστη σχέση τιμής ποιότητας κ.α.) δεδομένου ότι έχουν καθοριστεί ρητά στα έγγραφα διαγωνισμού μαζί με τη στάθμιση τους. Στην τελευταία περίπτωση, οι συμμετέχοντες στον διαγωνισμό πρέπει να ενημερώνονται για τη διαφορετική στάθμιση κάθε κριτηρίου (π.χ. τιμή, τεχνικά χαρακτηριστικά και περιβαλλοντικές πτυχές).

**Γ. Πιστοποιητικά Συμβατότητας/Έντυπα Προσφορών**

Η διαδικασία πιστοποίησης (έκδοση Πιστοποιητικού Συμβατότητας) από την αρμόδια αρχή Δημοσίων Συμβάσεων δεν θα εφαρμόζεται στην περίπτωση των ιδιωτικών φορέων. Παρόλα αυτά συνίσταται η χρήση των Πρότυπων Εγγράφων (με ανάλογες προσαρμογές για την συγκεκριμένη ανάγκη του έργου) που βρίσκονται στην ιστοσελίδα: <http://www.treasury.gov.cy/treasury/treasurynew.nsf/page26_gr/page26_gr?OpenDocument>

**Δ. Κανόνες δημοσιότητας**

Όλα τα έντυπα που δημοσιεύονται στα πλαίσια του προγράμματος Interreg MED θα πρέπει να εμφανίζουν το λογότυπο του έργου καθώς και την αναφορά ότι υπάρχει συγχρηματοδότηση από το Ευρωπαϊκό Ταμείο Περιφερειακής Ανάπτυξης, καθώς η παράλειψη μπορεί να προκαλέσει την μη επιλεξιμότητα των εξόδων.

**Ε. Διαδρομή Ελέγχου**

Τα στοιχεία που πρέπει να τηρούνται από τους ιδιωτικούς φορείς, πρέπει να υποστηρίζουν μια επαρκή διαδρομή ελέγχου. Δηλαδή, να επιτρέπουν την επαλήθευση της διαδικασίας που ακολουθήθηκε σε κάθε περίπτωση. Ως εκ τούτου, συστήνεται όπως ετοιμάζεται σύντομη έκθεση/σημείωμα στο οποίο να τεκμηριώνεται η διαδικασία που ακολουθήθηκε και να αναδεικνύεται η τήρηση των αρχών της διαφάνειας, της ίσης μεταχείρισης και της μη διάκρισης των φορέων. Σημειώνεται ότι τα αρχεία θα πρέπει να τηρούνται μέχρι την 31η Δεκεμβρίου 2028 για σκοπούς ελέγχου.

**ΣΤ.** **Επαληθεύσεις**

Ο Εξακριβωτής/Ελεγκτής ο οποίος έχει την ευθύνη για την επαλήθευση του οικονομικού και φυσικού αντικειμένου του έργου, βεβαιώνεται ότι ο Δικαιούχος ορθά εφάρμοσε τη διαδικασία, έχει υποβάλει όλα τα στοιχεία που απαιτούνται από τη διαδικασία όπως αναφέρονται πιο πάνω, για όσες συμβάσεις έχουν υπογραφεί και επαληθεύει τη συμμόρφωση του Δικαιούχου με τις απαραίτητες διαδικασίες στα πλαίσια των δειγματοληπτικών επιτόπιων του επαληθεύσεων. Σε κάθε περίπτωση, η διεκπεραίωση αυτών των επαληθεύσεων θα γίνεται πριν από (και θα αποτελεί προϋπόθεση για) την επαλήθευση οποιονδήποτε δαπανών υποβάλλονται ηλεκτρονικά μέσω του Synergie CTE [[2]](#footnote-2)από τους Δικαιούχους. Σε περίπτωση που παρουσιαστούν παρατυπίες /ελλείψεις θα πρέπει να ενημερώνεται ο Δικαιούχος για τα ευρήματα και τις ενέργειες που απαιτούνται για να επιτευχθεί η συμμόρφωση με τους Εθνικούς και Κοινοτικούς Κανονισμούς. Σε περίπτωση που δεν μπορούν να ληφθούν διορθωτικά μέτρα τότε θα εφαρμόζονται οι Κατευθυντήριες Γραμμές της Ευρωπαϊκής Επιτροπής για καθορισμό οικονομικών διορθώσεων σε περιπτώσεις μη εφαρμογής των κανόνων για δημόσιες συμβάσεις για την επιβολή κυρώσεων στους Δικαιούχους.

1. Υφιστάμενη εγκύκλιος είναι η [ΓΛ/ΑΑΔΣ 101](http://www.treasury.gov.cy/treasury/treasurynew.nsf/All/CD0712A8A8F6CF68C22581540029D2D0/$file/%CE%95%CE%93%CE%9A%CE%A5%CE%9A%CE%9B%CE%99%CE%9F%CE%A3%20%CE%93%CE%9B%20%CE%91%CE%91%CE%94%CE%A3%20101%20-%20%CE%94%CE%99%CE%91%CE%94%CE%99%CE%9A%CE%91%CE%A3%CE%99%CE%91%20%CE%A3%CE%A5%CE%9D%CE%91%CE%A8%CE%97%CE%A3%20%CE%A3%CE%A5%CE%9C%CE%92%CE%91%CE%A3%CE%97%CE%A3,%20%CE%95%CE%A4%CE%9F%CE%99%CE%9C%CE%91%CE%A3%CE%99%CE%91%20%CE%95%CE%93%CE%93%CE%A1%CE%91%CE%A6%CE%A9%CE%9D%20%CE%94%CE%99%CE%91%CE%93%CE%A9%CE%9D%CE%99%CE%A3%CE%9C%CE%A9%CE%9D.pdf?OpenElement) [↑](#footnote-ref-1)
2. https://synergie-cte.asp-public.fr/ [↑](#footnote-ref-2)